Flatly - Lovable Things | Exclusieve Sieraden
Home / Tags / Flatly
Producten getagd met Flatly
MIAB Oorbellen | Rose Goud | Flatly Regmerk Nuusbrief 3: Eksamenwenke! » Regmerk.co.za Wiskunde Hulpbronne
Regmerk Nuusbrief 3: Eksamenwenke!
Sunday, May 15, 2016, 17:45
Dankie vir jou belangstelling in Regmerk.co.za.
Ek hoop hierdie brief gee vir jou en jou kind/leerders die skietgoed wat nodig is om die opkomende Junie Eksamen baas te raak. Lekker lees!
In hierdie nuusbrief:
Tien wenke vir 'n suksesvolle eksamen
Hier is 'n dubbelhand vol raad vir jou as ouer vir dié Junie eksamen:
1. Moenie stress nie ... Beplan!
Dis belangrik dat ouers EN leerders nie NOU skielik begin "panic" nie. Daar moet werklik 'n rustige atmosfeer in die huis wees. Die kleintjies moet ook bietjie rustiger speel. Beloon almal moet 'n lekker wegneemete as hulle vir 'n paar dae mooi saamgewerk het.
'n Goeie onderwyser/skool sal 'n volledige eksamenrooster en afbakenings vir elke vak huistoe stuur. As jou kind sê daar is nie, bel die skool of stuur 'n e-posboodskap na die adjunkhoof of Departementshoof. Daar MOET riglyne wees.
2. Bly by 'n goeie daaglikse roetine
As kinders 'n billike roetine volg, raak hulle rustiger en weet wat om te doen. Hier beteken "billik" dat hulle darem ook 'n sê gehad het in die vasstel daarvan. Dis eintlik een van die truuks van goeie ouerskap (volgens die"kenners") - die leerder moet saam met jou as ouer besluit hoeveel ure per dag en hoeveel dae per week gestudeer sal word. Dan kan daar onderhandel word oor tye en toegewings soos TV kyk, rustye, ens.
3. Moenie te veel leer nie!
Baie ouers forseer hul kinders om vir ure en ure te sit en leer. Moenie! 'n Paar ure per dag behoort genoeg te wees. 'n Graad 8 kind moet liewer nie meer as 2-3 ure per dag leer nie. Dis beter om 4 sessies van 45 minute elk in te pas tussen ander aktiwiteite, TV kyk en foonspeel, aandete en slaaptyd.
4. Elke kind moet sy/haar privaatheid kan geniet
Moet asb nie elke 20 minute oor Sussa of Boetie se skouer loer en vra "hoe gaan dit" nie. Tieners wil graag alleen gelaat word. Vertrou hom/haar om self te studeer.
Maar die deur bly oop!
5. Beheer die foontjie!
'n Kind wat wel 'n slimfoon het, moet leer om dit vir 45 minute op 'n slag te kan wegsit. As hy of sy dit op die punt van die bed of op die boekrak of dalk die eetkamer tafel kan los vir 'n uur - dan verdien hy/sy dalk 'n lekker beker warm sjokolade. Of 'n addisionele bedraggie vir lugtyd of data.
Slaaptyd is NIE foontyd nie. Ons as onnies sien dosyne kinders wat daagliks doodmoeg voor ons sit - en dan is dit soms a.g.v. die feit dat hulle tot 3uur in die oggend met hul maats gelê en Whats App het!
6. BAIE MIN TV tydens eksamens!
Leerders wat werklik hul punte wil opstoot kan ongelukkig nie Sewende Laan of Vampire Diaries (of WATookal) kyk nie. Hulle kan die reekse waarvan hulle hou tydens die vakansie opvang. Tydens eksamens mag elke skoolkind EEN program kies en dit tussen twee studie-sessies kyk.
7. Oorfone en ... Papier?
Baie tieners verkies dit om met musiek aan te leer.
Hier moet ouers dalk so bietjie "compromise". As musiek effens sagter en rustig is, kan dit jou kind help konsentreer. Maar as daar kliphard na "Death Metal" geluister gaan word, of as daar op die foon gespeel gaan word ... NEE-WAT.
En o ja, voor ek vergeet - Leer beteken SKRYF. Geen kind kan leer deur die boeke deur te blaai soos 'n Huisgenoot nie. Daar moet baie papier wees en 'n hele hand vol goeie penne. Daar moet doelgerig gewerk word, opsommings gemaak word, ens ...
8. Pak AL die boeke uit!
Dis belangrik vir jou kind (en vir jou as ouer) om al sy/haar boeke op 'n daaglike basis uit die boeksak te pak en deur te werk. Pak elke vak se boeke op 'n hopie op die bed of tafel of selfs op die mat. Dan word daar GEKYK of die werk op datum is en of daar oefeninge is wat oopgelaat is. Moenie raas nie ... vang op! Sien wenk 10 vir raad oor hoe em met die onnies te skakel sonder om 'n geveg te begin.
Meeste vakke moet eintlik elke dag klaswerk en/of bietjie huiswerk hê, anders moet die handboek nader getrek word. Daar moet een of ander stuk leerwerk wees wat neergeskryf of uitgewerk kan word. Of begin weer voor in die boek ... onthou daar word in Junie oor die hele jaar se werk geskryf.
9. Ekstra klasse is nie altyd nodig nie.
As julle reeds 'n uitstekende "ekstra klas tannie" het wat jou kind help, mooi so! Maar dis nie altyd nodig nie. Ek beveel aan dat die kind se eie onderwyser weer 'n kans gegee word en werklik geraadpleeg word. Sien wenk 10 vir raad hoe.
Die feit van die saak is dat onderwysers eintlik verplig is om na skool beskikbaar te wees. Ten minste een of twee middae per week. Die Hoof van 'n goeie skool sal altyd ekstra akademiese tyd na skool inruim. Onthou - die buitemuurs gaan nie jou kind deur die graad kry nie.
En daar is altyd meer as een juffrou of meneer wat 'n spesifieke probleemvak aanbied. Gaan kyk op die skool se webblad of skakel die skool. Praat met die departementshoof van daardie vak. Beste raad - stuur 'n e-pos! Dit gee die onnies kans om na jou kind se boeke en portefeulje te kyk.
Vra vir afskrifte van toetse wat reeds geskryf is met memorandums en werk dit deur.
En moet asseblief nie nog ekstra handboeke of "studiegidse" in 'n winkel ten duurste gaan aankoop nie. Die hoeveelheid werk word dan werklik te veel en oorweldigend. Dit werk nie.
10. Hallo Juffrou!
Baie ouers kan weens besige programme nie oueraande bywoon nie, so wat nou gemaak?
Dis eintlik maklik om produktief en informeel met die onderwyser te kommunikeer. Skryf 'n baie kort briefie IN DIE KIND SE SKRIF. Vra dat juffrou moet lees en teken.
Geagte Juf Botha,
Dankie vir al u harde werk!
Kan u asseblief vir Michaela 'n paar ekstra handboekoefeninge of 'n werkkaart (dalk ou vraestel) gee en vir ons stuur? Ons sal dit by die huis deurwerk.
Dalk kan u haar daarna vir 5 minute na klas/skool help om dit te merk?
Sandra van Staden
Die geheim is dit sal Juffrou 2 minute neem om 'n ou toets uit haar kas te pluk, of om na 'n hersieningsoefening te blaai en af te merk. Dit werk. Of sy sal die volgende dag iets gereed hê.
As sy nie na 'n dag of twee reageer nie, probeer weer - met nog 'n brief in die kind se boek. Dit dien as rekord van elke poging. Skryf datums by en teken. Daarna, as daar geen reaksie is nie, skakel dadelik die skool en praat met die departementshoof van daardie vak. Dan sal jy 'n ding sien!
Daar's hy ... jou 10 wenke vir 'n suksesvolle eksamen.
Het jy al ons Wiskunde werkkaartpak EEN aangeskaf?
As jy nog nie het nie, kyk gerus weer daarna by ...
Kontak ons gerus of gee terugvoer en vertel vir ons wat JOU ervaring by jou kind se skool was as dit by hulpverlening kom:
Of stuur e-posboodskap aan Lourens by info@regmerk.co.za